আঁকা শেখানোর থেকে উপার্জিত পয়সা দিয়েই হলদিয়ার কলেজ থেকে আই.টি.আই পাশ করে লক্ষ্মী। কলেজে পড়ার সময়ও বিভিন্ন পূজা অনুষ্ঠানে মণ্ডপ সাজানোর কাজ করত সে। বলছিল যে শুধুই উপার্জনের জন্য নয়, নিজের শখের থেকেও অনেকসময় এইসব কাজ সে করত। বি.এড কলেজের ছাত্র ছাত্রীদের পোস্টার বানানো থেকে শুরু করে, নিজের কলেজের বন্ধুদের প্র্যাকটিকাল খাতা বানানোর কাজ করত সে স্বল্প মূল্যে। এইভাবেই ক্রমশ উপার্জনের সাথে সাথে অভিজ্ঞতাও বাড়তে থাকে তাঁর। নতুন বিভিন্নরকম আইডিয়া মাথায় আসতে থাকে। এইসময়ই এক বন্ধুর সাহায্যে কলকাতায় একটা ফ্ল্যাটের ইন্টেরিওর ডেকোরেশনের কাজ পায় সে। ফ্ল্যাটের দেওয়ালে নিজের মনের ছবি এঁকে বেশ মন টানে ফ্ল্যাট মালিকের। সেই সূত্রেই পেয়ে যায় আরও কিছু কাজ। কিন্তু সংসারের অভাব আর নিজের জীবন যুদ্ধে টিকে থাকার জন্য দরকার ছিল আরও বেশি উপার্জন। তাই অনেকটা বাধ্য হয়েই একটা বেসরকারি প্রতিষ্ঠানে চাকরি করতে শুরু করে সে। কিন্তু সেখানে চাকরি করতে গিয়ে সে বুঝতে পারল যে তাঁর নেশা বা ভালবাসাটা হয়তো শেষ হয়ে যাবে সেখানে চাকরি করলে। প্রতিষ্ঠানের কাজের চাপে তাঁর ছবি আঁকা প্রায় বন্ধ হতে চলেছিল। আসলে নেশা আর পেশার মধ্যে একটা ফারাক তৈরি হচ্ছিল। তাই চেষ্টা করতে থাকে একটা সরকারী চাকরির। টেকনিক্যাল জ্ঞান থাকায় কিছুদিনের চেষ্টাতেই পেয়েও যায় সে। লক্ষ্মীর মতে এরপর জীবনটা যেন অনেকটা সহজ হয়ে যায় তাঁর কাছে। ভালো মাইনার সাথে সাথে অনেকটা সময় পায় সে নিজের কাজ করার জন্য। ছবি আঁকা শেখানো আর শেখা দুটোই এখন পুরো দমে চালায় সে। চাকরি সূত্রে বর্তমানে সে রাজগিরের বাসিন্দা। সেখানে অনেক কাজ পাচ্ছে সে। মণ্ডপ সজ্জা থেকে শুরু করে, মানুষের মনের মতো করে তাঁদের ঘরের দেওয়াল রং করে দিয়ে বেশ আনন্দেই তাঁর দিন কাটে। অফিস ছাড়া বাকি সময়টা সে এইভাবেই ডুবে যায় নিজের নেশাতে।